ম্যাচ গড়াপেটায় অভিযুক্ত ভারতীয়! ৪ বছরের কারাদণ্ড দিল আদালত

ওয়েব ডেস্ক: ফের ম্যাচ গড়াপেটার (Match Fixing) অভিযোগে দোষী সাব্যস্ত হলেন এক ভারতীয় নাগরিক (Indian Citizen)। তবে ভারতে নয়, ম্যাচ ফিক্সিংয়ের দায়ে প্রতিবেশি দেশ শ্রীলঙ্কায় (Sri Lanka) শাস্তি পেলেন ওই ভারতীয়। সম্প্রতি শ্রীলঙ্কার একটি আদালত ম্যাচ ফিক্সিংয়ের অপরাধে ভারতীয় নাগরিক যোগী প্যাটেলকে (Yogi Patel) চার বছরের সশ্রম কারাদণ্ডের সাজা শুনিয়েছে। পাশাপাশি, তাঁকে প্রায় তিন কোটি টাকা জরিমানাও করা হয়েছে।

জানা গিয়েছে, দীর্ঘদিন ধরে ব্যবসার সূত্রে শ্রীলঙ্কায় বসবাস করছিলেন যোগী প্যাটেল। ২০২৪ সালে ক্যান্ডিতে অনুষ্ঠিত লেজেন্ডস লিগ টি২০ প্রতিযোগিতার সময় তিনি ম্যাচ গড়াপেটার চেষ্টা করেছিলেন বলে আদালতে প্রমাণিত হয়েছে। এই অভিযোগে শ্রীলঙ্কার মাটালে শহরের একটি আদালত তাঁকে দোষী সাব্যস্ত করে শাস্তি ঘোষণা করেছে।

আরও পড়ুন: হাসপাতালে শুয়েই ফেসবুক পোস্ট, কী লিখলেন তামিম ইকবাল?

জানা গিয়েছে, যোগীর বিরুদ্ধে এই অভিযোগ আনেন শ্রীলঙ্কা ক্রিকেট বোর্ডের প্রধান নির্বাচক উপুল থারঙ্গা। তদন্তে উঠে আসে, যোগী ক্রিকেটারদের সঙ্গে যোগাযোগ করে ম্যাচের ফলাফলকে প্রভাবিত করার চেষ্টা করেছিলেন। অভিযোগের ভিত্তিতে ২০২৪ সালের মার্চ মাসে তাঁকে গ্রেফতার করা হয়। তবে পরে তিনি জামিনে মুক্তি পান এবং এর পরই শ্রীলঙ্কা থেকে পালিয়ে যান।

আদালতে যোগীর আইনজীবীরা দাবি করেন, প্রাণের ঝুঁকি থাকায় তিনি দেশ ছেড়েছিলেন। তবে আদালত এই যুক্তি প্রত্যাখ্যান করে এবং পুলিশের গোয়েন্দা বিভাগকে ইন্টারপোলের মাধ্যমে তাঁকে গ্রেফতারের নির্দেশ দেয়। শেষ পর্যন্ত চাপের মুখে আত্মসমর্পণ করেন যোগী। এর পর আদালত তাঁকে চার বছরের কারাদণ্ডের সাজা দেয়।